2016. okt 22. 19:24
tehetségkutató zsűri Sztárban Sztár X-Fatkor
No, persze, így volt ez már az „átkosban” is, amelynek szintúgy megvoltak a tehetségkutató show-jai, mint jelenünk kereskedelmi csatornáinak, csak akkor épp „Ki mit tud?”-nak vagy „Táncdalfesztivál”-nak hívták a tévé jóvoltából az egész országot hosszú hetekig lázban tartó programokat. Amelyek között ugyanúgy akadtak laposabbak, mint napjainkbeli „testvéreik” között, de amiket a kor „celebjeiből” összeválogatott zsűri ilyenkor is képes volt eladhatóvá, emlékezetessé tenni. Hiszen a tíz sorozatot megélt Ki mit tud?-on sem minden alkalommal bukkant fel egy Kern András, Gálvölgyi János, Koncz Zsuzsa vagy Kovács Kati, ám a tehetségek hiányát ilyenkor is nagyszerűen feledtették azok a színvonalas, nagyon komoly szakértelmet tükröző értékelések, egymás közötti viták és vicces csipkelődések, amelyeket a zsűrik tagjai produkáltak. És amiként annak idején már csak Major Tamás, Szinetár Miklós, Petrovics Emil vagy mondjuk Vásárhelyi László miatt is érdemes volt leülni a képernyő elé, úgy nem ritkán a mai ítészeknek is el kellene vinniük a hátukon műsort, hogy az ne fulladjon unalomba. Más kérdés, hogy ez csak elvétve sikerül.
Ott van például a Kicsi Óriások zsűrije (Földes Eszter, Geszti Péter, Spáh Dávid), amelynek a tagjai közül ketten országosan ismert és sokak által kedvelt, népszerű személyek, ám amely valamiért a sokadik adás után sem képes egy csapat benyomását kelteni. És ez még akkor is igaz, ha kétségkívül nekik van a legnehezebb dolguk, már amennyiben apróságok produkciót kell megítélniük. Úgyszintén nem látjuk működni a kémiát az X-Faktor csupa-csupa fiatalból álló mentorgárdájában sem, hiszen Tóth Gabi, Gáspár Laci, Puskás Peti és ByeAlex többnyire elbeszélnek egymás mellett, ráadásul olykor mintha komolyabban vennék a dolgot, mint az indokolt lenne. Az is igaz ugyanakkor, hogy nekik azért még bőven van idejük összecsiszolódni, egymásra hangolódni. Kisebb esélyt látok erre az amúgy is óriásit bukó Star Academy zsűrijénél, minthogy Keresztes Ildikó, Király Viktor Pásztor Anna és Vastag Csaba jól láthatóan még mindig nem hangolódtak egymásra, ami engem például roppantul zavar. Teljesen más a helyzet az Sztárban sztár kvartettjénél, mert bár mindegyikük külön-külön is sajátos színt visz a show-ba – Hajós András a remek sztorijaival, Majoros Péter (Majka) a tökös beszólásaival, Bereczki Zoltán a vicces szurkálódásaival, a műsortól a terhessége miatt már elbúcsúzó Liptai Claudia a „renitens” társakat fegyelmező stílusával –, alkalmi társulatként is kiválóan muzsikálnak, nem csupán érezve, de értékelve is a másik véleményét, humorát. Nem véletlen, hogy a Sztárban szár olyan nézettségi adatokat hoz, amelyekkel valamennyi csatornánál nagyon elégedettek lennének.
Talán ezért is gondolom, hogy míg a foci- vagy a jégkorong-csapatoknál a mottó úgy hangzik, hogy „végy egy jó kapust”, addig a sikeres tehetségkutató show-k receptjének azzal kellene kezdődnie: „végy egy jó zsűrit”.
tehetségkutató zsűri Sztárban Sztár X-Fatkor Blikk-kocsma Csapos Lajos